የተመድ ፀጥታው ምክር ቤት በኤርትራ ላይ ጥሎት የነበረውን ማዕቀብ አነሳ
የተባበሩት መንግስታት ድርጅት የፀጥታው ምክር ቤት በኤርትራ ላይ ጥሎት የነበረውን ማዕቀብ ማንሳቱን አስታወቀ ።ምክር ቤቱ ማዕቀቡን ያነሳዉ ኤርትራ ከኢትዮጵያና ከሌሎች አጎራባች የቀጠናዉ ሀገራት ጋር ሰላም ለማውረድ መስማመቷን ተከትሎ እንደሆነም ተገልጿል።ይህን ተከትሎ በተመድ የኢትዮጵያ አምሳደር እና ሌሎች የምክር ቤቱ አባላት በአፍሪካ ቀንድ እየመጣ ያለዉን አዎንታዊ ለዉጥ አድንቀዋል።የተመድ የፀጥታዉ ምክር ቤት በኤርትራ ላይ ማዕቀብ የጣለው ከዘጠኝ ዓመታት በፊት በፈረንጆቹ 2009 እንደነበረ የሚታወስ ሲሆን፥ ሀገሪቱ ለአልሻባብ ድጋፍ ታደርጋለች በሚል ምክንያትም እንደነበርም ይታወሳል።ከዛም ባለፈ ሀገሪቱ ከጎረቤቷ ጂቡቲ ጋር ያላትን ፀብ ለመፍታት አለመቻሏም ሌላዉ ምክንያት ነዉ።በርግጥ ኤርትራና ጂቡቲ አሁንም ድረስ ችግራቸዉን በዘላቂነት ባይፈቱም ሰላም ለማውረድ ግን በቅርቡ ስምምነት ላይ መድረሳቸው አይዘነጋም።ተመድም የሀገራቱን ቀጣይ የሰላም ሂደት በቅርበት እንደሚከታተለዉ ገልጿል።  በሌላ በኩል ተመድ በሶማሊያ ላይ ጥሎት የነበረዉ የጦር መሳሪያ ማዕቀብ እንዲቀጥል መወሰኑ ተሰምቷል።የተመድ የፀጥታዉ ምክር ቤት በኤርትራ ላይ የተጣለዉ ማዕቀብ እንዲነሳ የወሰነዉ ረቡዕ ህዳር 5 ባካሄደው ስብሰባ መሆኑም ተገልጿል።ከዚህ በፊት የተጣሉት ማዕቀቦች በመሳሪያ ዝውውር፣ ማንኛውም ንብረት እንዳይንቀሳቀስ ማገድ እና በባለስልጣናት ዝውውር ላይ ያተኮሩ ነበሩ።በተያያዘም የኢፌዴሪ መንግስት ለዘጠኝ ዓመታት ተጥሎ የቆየው ማዕቀብ በመነሳቱ ለኤርትራ ህዝብና መንግስት የእንኳን ደስ ያላችሁ መልዕክት አስተላልፏል፡፡